Abesifazana Baqhubeka Bencedakala Endaweni yeBulawayo Home Industries 
Lindawo loba isungulwe ngo1963 emzini weMzilikazi lanamhla lokhu iphathisa omama ikakhulu abafelokazi ukuba baziphilise ngemisebenzi yezandla egoqela ukweluka izitsha
BULAWAYO — Indawo yeBulawayo Home Industries etholakala elokitshini lase Mzilikazi iqhubekela phambili ifundisa omama imisebenzi yezandla ukuze bethole ukuziphilisa njalo abanye babo ensukwini ezedluleyo bavakatshele ngaphetsheya kolwandle elizweni lase Germany. Indawo ye Bulawayo Home Industries isungulwe ngomnyaka ka 1963 elokitshini leMzilikazi injongo yokuyiqala kuyikutholisa abesifazane abaswelayo amathuba okufundela imisebenzi yezandla. Lanamhla lokhu lindawo ilokhu iphathisa abesifazane ikakhulu abafelokazi ukuba baziphilise ngokwenza imisebenzi yezandla egoqela ukweluka besebenzisa izinto ezitshiyeneyo. Umama uBeatrice Dube, oleminyaka engamatshumi amahlanu lane eyokuzalwa (54), uthi ukungena kunhlelo ze Bulawayo Home Industries kumphathise kakhulu ngemva kokutshona komyeni wakhe ngomnyaka ka 2013. Umama uJoyce Sibanda uthi uqale ukusebenza eBulawayo Home Industry ngomnyaka ka 1986 okutsho ukuba uleminyaka engamatshumi amabili lethoba munwe munye ekulindawo. Uqhubekele phambili wathi abantwabakhe ubakhulise ngokwenza imisebenzi yezandla khona lapho eBulawayo Home Industries ikanti lanamhla lokhu ulokhe esenelisa ukuzinakekela loba nje abantwana sebekhulile eseze elabazukulu. Impahla ezilungiswa endaweni ye Bulawayo Home Industries zithengiswa khonapha kwele Zimbabwe kanye lakwamanye amazwe njalo ensukwini ezisanda kwedlula abanye omama abasebenzela khona eBulawayo Home Industries bavakatshele elizweni lase Germany ukuyabukisa imisebenzi yabo emcimbini obizwa ngokuthi yi Ambiente Basket Case 11 Fair. Lumbukiso uqhutshelwe edolobheni le Frankfurt kusukela mhla zilitshumi lantathu kusiya mhla zilitshumi lesikhombisa kuyonale inyanga kaNhlolanja. Umama uPaulina Ndebele uchaze ukuba lapha bekubukiswa izitsha, ingcebethu kanye lamaqhaga alungiswe kusetshenziswa ilala lokunye okutshiyeneyo. Omama abahambe embukisweni wese Germany bahambe ndawonye labanye abenza imisebenzi efanayo abaphuma endaweni yeBinga besebenzela eBinga Craft Centre njalo uhambo lwabo lubekhona ngemva kokuthola usekelo lwemali oluvela kunhlanganiso ye European Union isebenzisana lezinye inhlanganiso ezigoqela iBritish Council, iAlliance Francaise kanye leye Zimbabwe German Society. Lumbukiso waphetsheya uze ngemva kwamaviki amabili kuphawulwe ngokusemthethweni umbukiso ofanayo khonapha edolobheni lako Bulawayo endaweni ye National Art Gallery wona oqukethe imisebenzi yenhlanganiso ezigoqela eye Binga Craft Centre, eye Bulawayo Home Industries, eye Lupane Women’s Centre, eye Zienzele Foundation etholakala edolobheni leMasvingo kanye le STEP Trust etholakala eHonde Valley. Kukhona njalo imisebenzi ehlanganelwe ngabaphuma kuzo inhlanganiso zabomama ezakuleli kanye lesizalwane selizwe le Germany u Sebastian Herkner yena osebenzisane labe Binga Craft Centre kanye lesizalwane selizwe le France u Matali Crasset osebenze ndawonye labe Bulawayo Home Industries.